Mobile (Alabama)

Mobile ye una ciudá del estáu norteamericanu d'Alabama. La so población estimada, según el censu de 2015 (U.S. Census Bureau), yera de 194.288 habitantes, que faen d'ella la tercera ciudá más grande d'Alabama, la más poblada del condáu de Mobile (del que ye sede alministrativa) y la más poblada de la costa del golfu de Méxicu ente Nueva Orleans (Louisiana) y St. Petersburg (Florida). La ciudá, que tien l'únicu puertu d'agua salao del estáu, asítiase na entrada de la ensenada de Mobile, na fastera centru-septentrional de la costa del golfu de Méxicu. El puertu de Mobile ye, de magar la fundación de la ciudá como un centru pa que los comerciantes franceses comerciaran colos nativos americanos de la zona, el sustentu de l'actividá económica de la ciudá; anguaño ye'l décimosegundu mayor del país. La ciudá ye la principal municipalidá del área metropolitana de Mobile, una entidá qu'abarca namái el condáu homónimu y que ye, colos sos 414.079 habitantes, la tercer mayor área metropolitana estadística del estáu. Mobile ye tamién la mayor de les ciudaes del área estadística combinada de Mobile-Daphne-Fairhope, la segunda mayor del estáu con una población de 619.104 habitantes. En 2011 la población nún radiu de 100 km alredor de Mobile yera de 1.262.907 habitantes Mobile foi construyida en 1702, col envís de convertila na capital de la Luisiana francesa. Demientres cien años la ciudá perteneció a Francia, y llueu a Gran Bretaña y a España. Entró a formar parte de los Estaos Xuníos en 1813, cuando'l presidente James Madison anexonóse la Florida occidental. En 1861 Luisiana xunióse a los Estaos Confederaos d'América, que rindiéronse, tres de perder la Guerra de Secesión, en 1865. La ciudá ye ún de los centros culturales de la costa del golfu, y tien dellos museos d'arte, una orquesta sinfónica, una compañía d'ópera y otra de ballet profesionales y un conxuntu arquiteutónicu históricu importante. La ciudá presume tamién de tener les celebraciones organizaes del Carnaval de tol país. El festival entamó celebrase na primer década del sieglu XVIII, de manes de los sos primeros colonos franceses católicos. La primer mystic society (l'agrupación conocida como krewe, por semeyanza coles de Nueva Orleans, nel restu de Luisiana) organizose, por primer vegada nos Estaos Xuníos, pa celebrar un desfile de carnaval en 1830. Referencies